Наперадзе была служба ў арміі. Яна на той час лічылася звычайным, што павінен прайсці кожны юнак. Прыкладам для мяне быў бацька, які вярнуўся з вайны з ордэнам Славы трэцяй ступені, даволі рэдкай для салдата ўзнагародай. Пра баявыя справы ён асабліва не расказваў, таму праз шмат гадоў цікава было прачытаць дасланую з архіва вытрымку з узнагароднага ліста. Там паведамлялася, што 30 ліпеня 1944 года радавы 199-га гвардзейскага палка Ілья Сямёнавіч Ляскоўскі пад мінамётна-кулямётным агнём першым кінуўся ў атаку на вёску Рацішкі, чым натхніў іншых воінаў. З вінтоўкі застрэліў нямецкага кулямётчыка і захапіў спраўны варожы кулямёт. Пад дружным напорам савецкіх воінаў праціўнік у паніцы адступіў.